Okresná prokuratúra Žilina 
Moyzesova 20, 011 56 Žilina 1 	

Sp. zn. : 4 Pv 350/12/5511	Žilina, 18.12.2012
EEČ : 2-43-505-2012

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b) Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Žilina
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako matka XXXXX, nar. XXXXX, voči ktorému má zákonnú vyživovaciu povinnosť vyplývajúcu jej zo zákona o rodine a z rozsudku Okresného súdu v XXXXX sp. zn. XXXXX zo dňa 17.08.2007, právoplatného a vykonateľného dňa 23.10.2007, ktorým bola zaviazaná platiť výživné na XXXXX vo výške 702,-Sk mesačne, počínajúc dňom 01.07.2007, vždy do 15. dňa v mesiaci vopred na účet Domova sociálnych služieb pre detí a dospelých Oščadnica, a následne z rozsudku Okresného súdu v XXXXX sp. zn. XXXXX zo dňa 06.08.2009, právoplatného a vykonateľného dňa 25.09.2009, ktorým bola zaviazaná platiť výživné na XXXXX vo výške 30% zo sumy životného minima na nezaopatrené neplnoleté dieťa mesačne, počínajúc dňom 01.07.2009, vždy do 15. dňa v mesiaci vopred na účet Domova sociálnych služieb pre detí a dospelých Oščadnica, si túto vyživovaciu povinnosť riadne neplnila od 01.11.2008 doposiaľ napriek tomu, že do 26.05.2009 bola živnostníčkou, nebola vedená v evidencii uchádzačov o zamestnanie a nepoberala dávky v hmotnej núdzi a príspevky, na výživnom uhradila dňa 06.10.2009 sumu 30,-Eur, dňa 26.11.2009 sumu 30,-Eur, dňa 30.12.2009 sumu 40,-Eur, dňa 19.03.2010 sumu 35,-Eur a dňa 21.03.2011 sumu 50,76,-Eur, pričom v rámci posudzovania predbežnej otázky bola povinná v období od 01.11.2008 do 01.07.2009 platiť výživné na XXXXX vo výške 30% zo sumy životného minima na nezaopatrené neplnoleté dieťa mesačne, v dôsledku čoho dlhovala poškodenému Domovu sociálnych služieb a špecializovanému zariadeniu Slniečko, U Ľalíka č. 1464, Oščadnica, na výživnom na XXXXX za obdobie od 01.11.2008 doposiaľ sumu v celkovej výške 1.091,01,-Eur, pričom dňa 30.11.2012 uhradila na výživnom sumu 1.092,-Eur, 

lebo zanikla trestnosť činu
Odôvodnenie:
	Uznesením vyšetrovateľa OR PZ, OVK XXXXX sp. zn. XXXXX zo dňa 26.10.2012 bolo podľa § 199 ods. 1 Tr. poriadku začaté trestné stíhanie a zároveň podľa § 206 ods. 1 Tr. poriadku vznesené obvinenie XXXXX pre prečin zanedbania povinnej výživy podľa § 207 ods. 1, ods. 3 písm. b) Tr. zákona na tom skutkovom základe, ako je to uvedené v predmetnom uznesení. 

	Preskúmaním vyšetrovacieho spisu som zistila, že vo veci bol vykonaný výsluch obvinenej XXXXX a svedkyne poškodenej XXXXX a ďalej boli do spisu zabezpečené nasledovné listinné dôkazy - trestné oznámenie, zápisnica o doplnení trestného oznámenia, fotokópia poštovej poukážky, vyčíslenie dlžného výživného, rozsudok o nariadení ústavnej starostlivosti, rozsudky o výživnom, rozhodnutia DSS Oščadnica, výpis zo živnostenského registra, správy ÚPSVaR XXXXX, správa obce XXXXX a odpis registra trestov obvinenej.  
 
	Obvinená XXXXX vo svojej výpovedi uviedla, že si je vedomá vyživovacej povinnosti voči svojmu synovi XXXXX. Od 01.11.2008 výživné na syna riadne neplatila z dôvodu, že bola nezamestnaná a pracovala iba brigádnicky. Nie je evidovaná na úrade práce. Má ďalšiu vyživovaciu povinnosť voči mal. XXXXX, nar. XXXXX. Obvinená uviedla, že chce uhradiť dlžné výživné a následne do spisu doložila fotokópiu poštovej poukážky zo dňa 30.11.2012, ktorou preukázala úhradu dlžného výživného na syna za obdobie od novembra 2008 do decembra 2012 vrátane.

Svedkyňa poškodená XXXXX vo svojej výpovedi uviedla, že mal. XXXXX bola nariadená ústavná starostlivosť v DSSaŠZ Slniečko v Oščadnici, pričom jeho matka XXXXX bola zaviazaná prispievať mu na výživu minimálnym výživným podľa zákona o rodine. Túto povinnosť si obvinená XXXXX riadne neplnila od 01.11.2008 naďalej, na výživnom uhradila dňa 06.10.2009 sumu 30,-Eur, dňa 26.11.2009 sumu 30,-Eur, dňa 30.12.2009 sumu 40,-Eur, dňa 19.03.2010 sumu 35,-Eur a dňa 21.03.2011 sumu 50,76,-Eur. Obvinená dodatočne dňa 30.11.2012 uhradila prostredníctvom pošty sumu 1.092,-Eur, v dôsledku čoho má uhradené celé dlžné výživné na syna XXXXX od novembra 2008 do decembra 2012 vrátane. 
 
Zo zabezpečených listinných dôkazov vyplýva nasledovné: 

Z rozsudku Okresného súdu v XXXXX sp. zn. XXXXX zo dňa 17.08.2007, právoplatného a vykonateľného dňa 23.10.2007 vyplýva, že obvinená bola zaviazaná platiť výživné na XXXXX vo výške 702,-Sk (xxx,-Eur) mesačne, počínajúc dňom 01.07.2007, vždy do 15. dňa v mesiaci vopred na účet Domova sociálnych služieb pre detí a dospelých Oščadnica. Z rozsudku Okresného súdu v XXXXX sp. zn. XXXXX zo dňa 06.08.2009, právoplatného a vykonateľného dňa 25.09.2009, vyplýva, že obvinená bola zaviazaná platiť výživné na XXXXX vo výške 30% zo sumy životného minima na nezaopatrené neplnoleté dieťa mesačne, počínajúc dňom 01.07.2009, vždy do 15. dňa v mesiaci vopred na účet Domova sociálnych služieb pre detí a dospelých Oščadnica

Z fotokópie poštovej poukážky vyplýva, že obvinená zaplatila Domovu sociálnych služieb a špecializovanému zariadeniu Slniečko, U Ľalíka č. 1464, Oščadnica na výživnom prostredníctvom pošty dňa 30.11.2012 sumu 1.092,-Eur. 

Zo správ na obvinenú vyplýva, že obvinená mala do 26.05.2009 živnostenské oprávnenie, od roku 2008 nebola vedená v evidencii uchádzačov o zamestnanie a v sledovanom období nepoberala dávky a príspevky v hmotnej núdzi. V obci XXXXX sa obvinená dlhodobo nezdržiava. Z odpisu registra trestov obvinenej vyplýva, že nemá žiadny záznam v registri trestov. 

Prečinu zanedbania povinnej výživy podľa § 207 ods. 1, ods. 3 písm. b) Tr. zákona sa dopustí ten, kto najmenej tri mesiace v období dvoch rokov neplní čo aj z nedbanlivosti zákonnú povinnosť vyživovať alebo zaopatrovať iného a čin spácha závažnejším spôsobom konania (po dlhší čas). Z hľadiska zavinenia môže byť tento prečin spáchaný úmyselne alebo z nedbanlivosti, pričom na naplnenie znakov uvedeného prečinu postačí zavinenie z nedbanlivosti.

Podľa § 86 písm. a) Tr. zákona trestnosť trestného činu zaniká, ak ide o trestný čin zanedbania povinnej výživy podľa § 207, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 
	
Po zhodnotení výsledkov vykonaného dokazovania konštatujem, že je nepochybné, že sa stal skutok, ktorý je uvedený vo výrokovej časti tohto uznesenia,  napĺňajúci znaky prečinu zanedbania povinnej výživy podľa § 207 ods. 1, ods. 3 písm. b) Tr. zákona, a že tento skutok spáchala obvinená XXXXX, avšak trestnosť činu zanikla, nakoľko obvinená dodatočne zaplatila dlžné výživné na syna a jej čin nemal trvale nepriaznivé následky na jeho výživu. 

Podľa § 215 ods. 1 písm. h) Tr. poriadku prokurátor zastaví trestné stíhanie, ak zanikla trestnosť činu.	

	Vzhľadom na vyššie uvedené skutočnosti som trestné stíhanie obvinenej XXXXX zastavila z dôvodu, že trestnosť činu zanikla tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Andrea Jančová
prokurátorka